KATOLIČKI VJERONAUK

Tjedan nastave na daljinu (26.3.2020.)

Dragi osmaši,

pozdravljam vas u našem drugom tjednu održavanja nastave na daljinu. Moram priznati da mi je tjedan bez naših živih susreta poprilično osiromašen. Knjiga propovjednika u Bibliji govori o tome kako sve ima svoje doba i svaki posao pod nebom svoje vrijeme. Vrijeme rađanja i vrijeme umiranja; vrijeme plača i vrijeme smijeha; vrijeme traženja i vrijeme gubljenja; vrijeme šutnje i vrijeme govorenja... Tako možemo i mi dodati kako ima vrijeme nastave u školi i vrijeme nastave na daljinu; vrijeme druženja i vrijeme izolacije. Kao kršćani, vjerujemo da sve što Bog dopušta On iz toga može i želi izvući neko veće dobro. Zato vas ohrabrujem da uz Božju pomoć upravo tim očima gledamo na ovu situaciju koju svi zajedno proživljavamo.

Prošli smo tjedan ponovili i time završili IV. nastavnu cjelinu *Katolička Crkva i kršćanstvo u Hrvata*. Danas idemo korak naprijed i započinjemo novu cjelinu, a to je *U Isusu Kristu upoznajemo pravoga Boga*. Prva tema koju ćemo obraditi jest *Tko je Isus Krist*?. Ako otvorimo šesnaesto poglavlje Matejeva evanđelja naći ćemo kako Isus postavlja upravo to pitanje svojim učenicima. Kaže im: "A vi, što vi kažete, tko sam ja?". Govorio je papa Pavao VI. kako bi si svaki kršćanin trebao svakodnevno postavljati to pitanje. Tko je Isus Krist za mene? U toj perspektivi nadam se da će nam sljedeći satovi biti prava *škola za život* kako bi i mi poput apostola Petra, milošću Božjom, mogli ispovjediti svoju vjeru u Krista. Da je on Pomazanik Božji, Sin Božji, Spasitelj, onaj koji osnažuje i podupire, onaj koji oprašta grešnicima, koji blagoslivlja mlade, koji nagrađuje ustrajne, koji je izvor mudrosti, koji je put mira, koji je cesta svetosti, onaj čije milosrđe je vječno... otkupitelj čitavoga svijeta. Da u njemu možemo naći smisao naših radosti i žalosti, uspona i padova, tjeskoba i nadanja, ostvarenja i razočarenja. *A ovo je život vječni: da upoznaju tebe, jedinoga istinskog Boga, i koga si poslao - Isusa Krista*. (Evanđelje po Ivanu 17,3)

a) Vrijeme učenja započnimo znakom križa i molitvom:

Djela naša, molimo, Gospodine, miloš­ću svojom preteci i pomoću svojom prati, da svaka naša molitva i rad s tobom uvijek započnu i započeto da se s tobom dovrši, po Kristu Gospodinu našem. Amen.

b) Video lekcija

* Na internet stranici školazaživot.hr pogledati video lekciju *Tko je Isus Krist*.

Link:[<https://www.youtube.com/watch?v=RUlB2KNFCiY&list=PL9Mz0Kqh3YKrj5vGO3MVkbvDTdtNqBRKV&index=3&t=0s>]

(istovremenim pritiskom tipke Ctr i lijeve tipke miša, dok je kursor iznad linka, otvorit će se direktno video lekcija)

* Svakako treba riješiti zadatak (Potraga za blagom) o kojem se govori u video lekciji.
* Obvezno pogledati video <https://www.youtube.com/watch?v=0_W_-aKvot8>
* Zadatke na koje upućuje kraj video lekcije NIJE potrebno rješavati.

d) Izmoliti jedan Oče naš, Zdravo Mariju i Slava Ocu za okončanje pandemije koronavirusom, a na poseban način molimo za one koji su preminuli, za one koji su zaraženi virusom i za one koji im pomažu, da im Bog udijeli strpljivosti, ljubavi i snage.

 U molitvi i vjeri da nas Bog voli ovakve kakvi jesmo srdačno vas pozdravljam.

 Vjeroučitelj Goran